《昼坐东轩忽十三蝴蝶颜色鲜碧飞舞近人移时方》
宋代·李复

天上宝玉琴，星徽点瑟瑟。
仙人手摩拂，变化通灵术。
忽随琴声起，委蜕如蝉质。
飞翔下绿云，风翅含寒碧。
人间清昼长，游览喜自得。
见我瓶中花，群游过帘额。
高戏乱疏幌，低舞侵堕帻。
却疑午梦酣，身是濠梁客。
栩栩出虚庭，兴阑有归色。
应闻调絃声，惊去无欻迹

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。